Hujus itaque Hugonis ordinatione instante, cum esset deductus ab Heinrico Rege juvene ad civitatem Linguonas cum magna ambitione, nunciata est Regi mors patris sui Rotberti Regis, qui regnavit annis XLI, et ipse Heinricus Regni VI jam annum agebat. Supradictus vero Hugo Episcopus cum suscepisset Episcopatum, non fuit, ut decuisset, circa Dei Ecclesias sollicitus augmentator, sed e contrario negligens, et distractor. Quapropter cum huic loco multas inportunitates inferret, et exactiones insolitas, et Domnus Ulgerius Abbas nullomodo ei vellet adsentire, ipse Halinardum Divionensem Abbatem, huic loco constituit Abbatem. Qui veniens cum suis Monachis, per violentiam Hugonis Episcopi Domnum Ulgerium Abbatem nostrum, cum quibusdam ex nostris Monachis captos Divionem duxit; suos autem Monachos hic dimittens, non ad conservandum, et ædificandum, sed ad destruendum, et diripiendum quæ intus erant, locum istum eis contradidit. Quod postea claruit; nam quadam vice simulantes se ituros ut vinum deferrent, vas vinarium, quod tunnam vocant, plaustro superponentes, ornamenta cum libris et thesauri maxima parte in vase illo reposuerunt. Sed hujus villæ homines hoc intelligentes, maxime ex eo, quia tunna erat nimis ponderosa, eam aperuerunt; et res nostras intus invenientes, retinuerunt. Ferunt quidam ex nostris tunc temporis, excepta aliorum ornamentorum non minima quantitate XVII cappas, cum textu Evangeliorum, et cruce preciosissima, Divionem a Monachis illis deportatas. § Factum est autem dum Domnus Ulgerius Abbas ita Divioni haberetur, Monachi illius, qui ex hoc loco dispersi fuerant, notificaverunt ei, quatinus ad exeundum de Monasterio se præpararet. Illi vero mittentes ei equos cum quibus aufugeret, competenti loco collocaverunt. Quo comperto ipse de Monasterio exiens, equos ascendit, cursuque perpete castrum illud, quod juxta nos est, Bellimontem dictum, expetiit. Unde ipse cum suis Monachis, Divionenses, qui male locum istum invaserant, expugnans, vellent, nollent, ad propria redire coegit. Ipse autem Ecclesiæ suæ redditus, et locum istum postea diu, bene ac regulariter gubernavit.